《四峰书院》
明代·郭槃

危峦巀嶪削芙蓉，真胜相传是四峰。暮雨尽迷玄圃树，春云犹护宝林钟。

堂存旧垒飞双燕，岩落灵泉浴九龙。夜半仙人骑鹤过，忽惊环佩响从容。

作者简介：郭槃（?—一五九五），字乐周。南海人。棐弟。明世宗嘉靖四十年（一五六一）举人。授岳州府同知，寻改官延平，复移知桂阳州。明神宗万历二十三年劳瘁而卒。著有《明霞桂华稿》。清温汝能《粤东诗海》卷三○、清道光《广东通志》卷二七九有传。